Surnulava
Surnulava (ka lautsi) oli pakkudele või pinkidele asetatud laudadest endisaegne rajatis, millele pandi pestud ja riietatud surnu, kes jäi sinna lamama kuni kirstupanekuni. Laudu asendas mõnikord ka vankriredel. Lautsi kaeti õlgede ja linadega, selle alla asetati jaheduse hoidmiseks liiva, mättaid, mulda või maakive. Pärast matust pesti nii lauad kui ka linad puhtaks. Setud asetasid surnu seinapingile nii, et selle pea oli pühasekapi poole. Lautsiks oli neil lattidest ja pulkadest raam, millel surnu kanti matustel kuni külapiirini. Setud jätsid lautsi kõdunema ristipuu alla või põletasid ära.